Αμερικανικό μη επανδρωμένο αεροσκάφος στα χέρια των Ιρανών
έδωσαν στη δημοσιότητα φωτογραφίες με το σκάφος που ισχυρίζονται ότι κατέρριψαν
Η κρατική τηλεόραση του Ιράν έδωσε στη δημοσιότητα την Πέμπτη τις πρώτες φωτογραφίες από αμερικανικό μη επανδρωμένο αεροσκάφος που, όπως υποστηρίζει η Τεχεράνη, κατέρριψε την Κυριακή στα ανατολικά σύνορα της χώρας, μετά από μικρής διάρκειας είσοδο του στον εναέριο χώρο του Ιράν. Τηλεοπτικά πλάνα δείχνουν αξιωματούχους του ιρανικού στρατού να επιθεωρούν αεριωθούμενο όχημα που μοιάζει με το υψηλής τεχνολογίας αμερικανικό μη επανδρωμένο αεροσκάφος RQ – 170 Sentinel. Το αεροσκάφος φαίνεται να είναι σε καλή κατάσταση και δεν υπάρχουν ορατές ζημιές. Ο επικεφαλής της αεροδιαστημικής υπηρεσίας της Επαναστατικής Φρουράς του Ιράν, Στρατηγός Αμί Αλί Χατζιζαντέχ, ανέφερε ότι οι ιρανικές δυνάμεις προσγείωσαν το αεροσκάφος πραγματοποιώντας «ηλεκτρονική επίθεση». Όπως είπε το σκάφος «έπεσε στην παγίδα της μονάδας ηλεκτρονικού πολέμου» η οποία στην συνέχεια κατάφερε να το προσγειώσει με τις λιγότερες δυνατόν ζημιές. Επίσης την Πέμπτη, ο Υπουργός Εξωτερικών του Ιράν, κάλεσε την Πρέσβη της Ελβετίας στην Τεχεράνη, Λίβια Λιού Αγκόστι, για να διαμαρτυρηθεί για το περιστατικό με το αεροσκάφος. Οι ΗΠΑ έχουν διακόψει τις διπλωματικές τους σχέσεις με το Ιράν και η Ελβετία έχει αναλάβει την εκπροσώπηση των αμερικανικών συμφερόντων στην Τεχεράνη. Η κρατική τηλεόραση του Ιράν μετέδωσε ότι ο Υπουργός Εξωτερικών απαίτησε εξηγήσεις και αποζημίωση από την Ουάσιγκτον. Από τη πλευρά τους, αμερικανοί αξιωματούχοι έχουν παραδεχτεί την απώλεια του αεροσκάφος και χαρακτήρισαν το περιστατικό σημαντικό πρόβλημα στο πρόγραμμα των μη επανδρωμένων αεροσκαφών. Όπως λένε υπάρχουν βάσιμοι φόβοι ότι το Ιράν θα μοιραστεί την τεχνολογία του αεροσκάφους με την Κίνα και ορισμένες άλλες χώρες, αλλά επίσης εξέφρασαν αμφιβολίες για το εάν οι ιρανοί έχουν την τεχνογνωσία να αναλύσουν τα δεδομένα του σκάφους.